ET Euroopa Liidu Teataja C 113/72

3. märtsil 2010 esitatud hagi — Portugali Vabariik versus Euroopa Komisjon

(Kohtuasi T-111/10)

2010/C 113/106

Kohtumenetluse keel: portugali

Pooled

Hageja: Portugali Vabariik (esindajad: L. Inez Fernandes ja advokaadid N. Mimoso Ruiz ja P. Moura Pinheiro)

Kostja: Euroopa Komisjon

Hageja nõuded

3. märtsil 2010 esitas Portugali Vabariik ELTL artikli 263 alusel Euroopa Komisjoni vastu hagi, milles palus tühistada komisjoni 21. detsembri 2009. aasta otsuse K(2009) 10624, millega vähendatakse Euroopa Regionaalarengu Fondist seoses arengukavaga „Portugali majandusstruktuuri moderniseerimine” CCI: 1994 PT 16 1 PO 004 (end. ERF ref. 94.12.09.004) makstavat abi osas, mis puudutab Fundo de Investimento Imobiliário Fechado Turístico’le (FIIT; turismialane kinnisvara kinnine investeerimisfond) makstavat abi.

Väited ja peamised argumendid

Kinnisvara investeerimisfond, mille ametiasutused lõid pärast seda, kui Euroopa Komisjon oli heaks kiitnud ühenduse raamprogrammi (CCA II) seoses struktuurifondide abiga eesmärgi 1 alla kuuluvatele piirkondadele ajavahemikul 1. jaanuarist 199431. detsembrini 1999, on sobiv Euroopa Regionaalarengu Fondi (ERF) tegevuse elluviimiseks.

Määrus (EMÜ) nr 4254/88, millega nähakse ette sätted määruse (EMÜ) nr 2052/88 rakendamiseks Euroopa Regionaalarengu Fondi suhtes (muudetud määrusega (EMÜ) nr 2083/93) (1) näeb ette, et see fond osaleb piirkondade sisemise potentsiaali arendamises meetmete abil, mis parandavad väikeste ja keskmise suurusega ettevõtete juurdepääsu kapitaliturule. Samuti nagu tagatiste andmine ning osalus kapitalis, mida määruses (EMÜ) nr 2083/93 on loetletud näidetena, kujutab kinnisvara investeerimisfond endast rahastamismehhanismi, millega edendatakse ja arendatakse väikeste ja keskmise suurusega ettevõtete tegevust.

FIIT-i abil rahastatakse eeskätt selliseid väikeseid ja keskmise suurusega ettevõtteid, kes tegutsevad Portugalis turismisektoris ja kellel on tavaliselt palju kinnisvara ning raskusi turul pakutavate rahastamisallikatele juurdepääsuga.

FIIT-i tegevus kõnealusel ajavahemikul aitas kaasa turismi arendamisele ja moderniseerimisele Portugalis turismiettevõtete ostmisega, üürides need seejärel väikestele ja keskmise suurusega ettevõtetele.

FIIT-i tegevus vastab rangelt komisjoni otsusele K(94) 464, millega kiideti CCA II raames heaks arengukava „majandusstruktuuri moderniseerimine” ja 4. alaprogramm „turism ja kultuuripärand”. Selles otsuses nähti ette sellise turismialase investeerimisfondi loomine, mille peamised tegevusvaldkonnad hõlmasid eeskätt finantsolukorra parandamist, majutusüksuste moderniseerimist ja laiendamist.

Euroopa Komisjon ei arvestanud kaitseõigustega, sest ta tõstatas FIIT-i poolt toetatavate väikeste ja keskmise suurusega ettevõtete rahastamisel esinevate turutõkete olemasolu tõendamatuse küsimuse alles vaidlustatud otsuses ning heitis siseriiklikele asutustele ette seda, et nad ei olnud väidetavalt sobival moel analüüsinud nende ettevõtete majanduslikku elujõulisust piirdudes nende passiva taasrahastamisega.

Vaidlustatud otsusega rikutakse õiguspärase ootuse põhimõtet järeldades, et FIIT projekt on ERF-i kaasrahastamist puudutavas abikõlbmatu, sest kava järgimise raames toimis komisjon viisil, mis tekitas Portugali asutustes kindla ja õiguspärase veendumuse, et FIIT-i rahastamist kahtluse alla ei seata; seda enam, et ühenduse õiguslik raamistik, mis ei olnud sel ajahetkel abikõlbmatust puudutavas sugugi mitte üheselt mõistetav, ei võimaldanud tuvastada ilmselge hindamisvea olemasolu seoses selle finantsvahendi õiguspärasusega.

(1) Nõukogu 20. juuli 1993. aasta määrus (EMÜ) nr 2083/93, millega muudetakse määrust (EMÜ) nr 4254/88, millega nähakse ette sätted määruse (EMÜ) nr 2052/88 rakendamiseks Euroopa Regionaalarengu Fondi suhtes (EÜT L 193, lk 34).